### Beslutningstema

Det skal besluttes, om der skal meddeles dispensation til oplægning af nyt eternittag på ejendommen Nygade 15, 6261 Bredebro.

### Sagsfremstilling

Forvaltningen har modtaget ansøgning om oplægning af et nyt, brunt bølgeeternittag på ejendommen Nygade 15, 6261 Bredebro. Ejendommen fra 1920 er omfattet af bevarende lokalplan nr. 114-110 for bymidten øst for jernbanen, Bredebro, men er ikke registreret som bevaringsværdig. Lokalplanen har bl.a. til formål at sikre og højne bykvaliteten ved at bevare udtrykket og karakteren af den ældre bebyggelse ved kirken, stationsbyens røde bygninger og boligområder med fritliggende huse i rød tegl. Jf. lokalplanens §7.4.1 skal tegltage ved udskiftning udføres med tegltagsten i samme størrelse, type og farve som de oprindelige, eller i natur rød i en type, der tilhører byggestilen. (...) Der må ikke oplægges ståltage eller bølgeeternitplader.

Boligen er opført i den tyske periode og har oprindeligt været oplagt med flade falsteglsten, typisk for stilarten. Ejendommen er sidenhen blevet ombygget, bl.a. med tilføjelse af to kviste på hver side af frontkvisten, og taget er udskiftet til bølgeeternit.

Det er lokalplanens hensigt at højne den arkitektoniske og bymæssige kvalitet i Bredebro, bl.a. ved at sætte rammerne for materialevalg og farvesætninger ved fremtidige renoveringer. Boligen i sig selv repræsenterer ikke en væsentlig bevaringsværdi, men har betydning for den samlede oplevelse af gadeforløbet og den visuelle karakter i området. Det er dermed forvaltningens vurdering, at en større ensartethed i bebyggelsens materialeholdning vil bidrage positivt til områdets fremtræden. Det bør derfor tilskyndes, at også gadens resterende boliger over tid oplægges med røde tegltage for et samlet visuelt udtryk af højere kvalitet.

### Lovgrundlag

Plangrundlag

### Fagchefen for Plan & Udvikling indstiller,

at der meddeles afslag til dispensation til oplægning af bølgeeternittag på ejendommen.

### Beslutning

Indstillingen godkendt.

Georg Steffensen deltog ikke i mødet.